P7_TA(2014)0237

Asyl-, migrations- og integrationsfond ***I

Europa-Parlamentets lovgivningsmæssige beslutning af 13. marts 2014 om forslag til Europa-Parlamentets og Rådets forordning om oprettelse af en asyl- og migrationsfond (COM(2011)0751 — C7-0443/2011 — 2011/0366(COD))

(Almindelig lovgivningsprocedure: førstebehandling)

(2017/C 378/69)

Europa-Parlamentet,

(1) EUT C 299 af 4.10.2012, s. 108.

(2) EUT C 277 af 13.9.2012, s. 23.

(3) Vedtagne tekster, P7_TA(2013)0020.

BILAG TIL DEN LOVGIVNINGSMÆSSIGE BESLUTNING

Erklæringer fra Europa-Parlamentet

Artikel 80 i TEUF:

»Europa-Parlamentet har accepteret teksten til forordningen som aftalt ovenfor i lyset af behovet for at vedtage denne forordning i tide med henblik på gennemførelse af asyl-, migrations- og integrationsfonden (»fonden«) fra begyndelsen af 2014, for at nå frem til en aftale herom og i lyset af Rådets uforsonlige holdning. Europa-Parlamentet vil ikke desto mindre gerne endnu engang — som det har gjort det hele vejen gennem forhandlingerne om denne forordning — understrege, at det korrekte retsgrundlag for fonden omfatter artikel 80, andet punktum, i TEUF som et fælles retsgrundlag. Dette retsgrundlag har til formål at gennemføre solidaritetsprincippet som udtrykt i artikel 80, første punktum, i TEUF. Fonden gennemfører navnlig solidaritetsprincippet i bestemmelserne om overførsel af ansøgere om international beskyttelse og personer, der er omfattet af international beskyttelse (artikel 7 og 18) og i bestemmelserne om genbosættelse (artikel 17). Europa-Parlamentet understreger, at vedtagelsen af denne forordning på ingen måde berører rækken af tilgængelige retsgrundlag for medlovgiveren fremover, navnlig i relation til artikel 80 i TEUF.«

Flytning inden for Unionen:

»Med henblik på at fremme flytning inden for Unionen som et solidaritetsredskab og forbedre betingelserne i forbindelse med flytning opfordrer Europa-Parlamentet Det Europæiske Asylstøttekontor (EASO) til, i samarbejde med Europa-Kommissionen, at udvikle en håndbog om og en metodologi for flytning, efter en kortlægning af bedste praksis for flytning i medlemsstaterne, herunder interne organisationssystemer og modtagelses- og integrationsbetingelser. For at skabe et incitament til flytning og lette flytninger for de deltagende medlemsstater opfordrer Europa-Parlamentet også EASO til at bistå med ekspertise om flytning og, i samarbejde med Kommissionen, koordinere et ekspertnetværk angående flytning, som regelmæssigt kunne afholde tekniske møder om specifikke praktiske og lovgivningsmæssige spørgsmål samt yde bistand vedrørende anvendelse af asyl-, migrations- og integrationsfonden til flytning. Europa-Parlamentet opfordrer Kommissionen til at overvåge og regelmæssigt rapportere om udviklingen og forbedringer af asylsystemet i de medlemsstater, der drager fordel af flytninger.«

Erklæring fra Rådet

Artikel 80 i TEUF:

»Rådet understreger betydningen af princippet om solidaritet og rimelig ansvarsfordeling, som i henhold til artikel 80 i TEUF skal sikres i EU-retsakter vedtaget i henhold til kapitlet i TEUF om politikkerne for grænsekontrol, asyl og indvandring. Forordningen om oprettelse af Asyl- og Migrationsfonden omfatter passende foranstaltninger til sikring af ovennævnte princip. Rådet gentager imidlertid sit synspunkt om, at artikel 80 i TEUF ikke udgør et retsgrundlag i EU-retlig forstand. I nævnte kapitel i TEUF er det kun artikel 77, stk. 2 og 3, samt artikel 78, stk. 2, 3 og 4, der indeholder retsgrundlag, som sætter de relevante EU-institutioner i stand til at vedtage EU-retsakter.«

Erklæringer fra Kommissionen

Artikel 80 i TEUF:

»Kommissionen tilslutter sig den endelige tekst i en kompromissøgende ånd, således at forslaget kan vedtages straks; den gør dog opmærksom på, at dette ikke berører dens initiativret med hensyn til valg af retsgrundlag, navnlig med hensyn til den fremtidige brug af artikel 80 i TEUF.«

Det Europæiske Migrationsnetværk (EMN)

»I en kompromissøgende ånd tilslutter Kommissionen sig den endelige ordlyd af artikel 23, som sikrer fortsat finansiel støtte til det europæiske migrationsnetværks aktiviteter, samtidig med at dets nuværende struktur, mål og forvaltning bibeholdes som beskrevet i Rådets beslutning 2008/381/EF af 14. maj 2008. Kommissionen gør dog opmærksom på, at dette ikke berører dens initiativret med hensyn til en mere omfattende revision af netværkets opbygning og virkemåde, jf. Kommissionens oprindelige forslag til artikel 23.«